ส่วนที่ 1

ข้อมูลสรุป (Executive Summary)

ข้อมูลสรุปบริษัทที่ออกหลักทรัพย์

บริษัท ธนมิตร แฟคตอริ่ง จำกัด (มหาชน) เป็นบริษัทประกอบธุรกิจแฟคตอริ่ง
โดยเป็นผู้ให้บริการเงินทุนหมุนเวียนระยะสั้นด้วยการรับซื้อลดลูกหนี้การค้าโดยการรับโอนสิทธิเรียกร้องในการรับเงิน

จุดเด่นในการดำเนินธุรกิจ คือ เป็นบริษัทที่ประกอบธุรกิจแฟคตอริ่งเพียงอย่างเดียวในประเทศ
โดยเน้นกลุ่มลูกค้าที่เป็นผู้จัดจำหน่ายสินค้าให้แก่ธุรกิจค้าปลีกสมัยใหม่ (Modern Trade)
ทำให้บริษัทมีความเชี่ยวชาญและเข้าใจในระบบการบริหารงานของธุรกิจค้าปลีกเป็นอย่างดี

ด้านการดำเนินธุรกิจ บริษัทมุ่งเน้นการสร้างความสัมพันธ์ที่ดีกับลูกค้าในแบบระยะยาว
โดยจัดให้มีข้อมูลที่เพียงพอเกี่ยวกับการบริหารการจัดการ
รวมถึงการให้คำปรึกษาหรือข้อเสนอแนะที่เป็นประโยชน์ ไม่ว่าจะเป็นกลุ่มลูกค้าขนาดเล็ก
ขนาดกลาง หรือขนาดใหญ่
ดังนั้นนโยบายในการดำเนินธุรกิจจึงมุ่งเน้นการบริหารความความสัมพันธ์ที่ดีเพื่อที่จะเอื้ออำนวยประโยชน์ซึ่งกันและกัน
นอกจากนี้บริษัทยังได้รับการสนับสนุนเป็นอย่างดีจากกลุ่มลูกหนี้รายใหญ่ และกลุ่มผู้ถือหุ้นบางส่วน
ซึ่งมีฐาน Supplier ที่เป็นลูกค้าของบริษัทอยู่เป็นจำนวนมาก
ทำให้บริษัทมีความเสี่ยงในการเรียกเก็บหนี้ต่ำ

ด้านปฏิบัติการ บริษัทได้ให้ความสำคัญกับเรื่องบุคลากร ทั้งการสรรหา
การสร้างและส่งเสริมบุคลากรให้มีความรู้ความสามารถ
ตลอดจนการรักษาและการพัฒนาบุคลากรที่มีอยู่ ในปี 2550 มีการสร้างแผนผังความก้าวหน้าในอาชีพ
(Career Path) เพื่อเป็นแนวทางในการพัฒนาตนเองและความก้าวหน้าในหน้าที่การงาน
รวมถึงการเพิ่มและดูแลผลประโยชน์ให้แก่พนักงาน สำหรับในด้านระบบงาน
บริษัทได้มีการพัฒนาระบบเทคโนโลยีสารสนเทศอย่างต่อเนื่องควบคู่ไปกับการพัฒนากระบวนการทำงาน
เพื่อรองรับและเพิ่มประสิทธิภาพในการปฏิบัติงาน
การบริหารงานและการบริหารความเสี่ยงที่จะเกิดขึ้นในอนาคต

ผลประกอบการของบริษัทในปี 2550 นับได้ว่ามีผลประกอบการที่ดีนับตั้งแต่จัดตั้งบริษัทมา
โดยบริษัทมีกำไรก่อนภาษีและค่าเผื่อหนี้สงสัยจะสูญจำนวน เป็นจำนวนเงิน 49.62 ล้านบาท
เพิ่มขึ้นจากปี 2549 เป็นจำนวนเงิน 17.30 ล้านบาท หรือเพิ่มขึ้นร้อยละ 53.53
และมีกำไรสุทธิจำนวน 34.60 ล้านบาท เพิ่มขึ้นจากปี 2549 เป็นจำนวนเงิน 12.38 ล้านบาท
หรือเพิ่มขึ้นร้อยละ 55.72
ส่วนในด้านของดอกเบี้ยจ่ายมีอัตราการเพิ่มขึ้นแต่น้อยกว่าอัตราการเพิ่มขึ้นของรายได้ โดยในปี
2550 บริษัทมีดอกเบี้ยจ่ายเป็นจำนวนเงิน 46.75 เพิ่มขึ้นจากปี 2550 เป็นจำนวนเงิน 4.91
ล้านบาท หรือเพิ่มขึ้นเพียงร้อยละ 11.74 เท่านั้น ปัจจัยหลัก คือ
ลูกค้าได้เข้ามาใช้บริการสินเชื่อต่อเนื่องจากปี 2549
ส่งผลให้รายได้ส่วนลดรับจากการรับโอนสิทธิเรียกร้องและรายได้ค่าธรรมเนียมและบริการเพิ่มขึ้นผนวกกับการบริหารสภาพคล่องที่มีประสิทธิภาพ
ส่งผลให้ส่วนต่างอัตราดอกเบี้ย (Spread) เพิ่มขึ้น

ณ วันที่ 31 ธันวาคม 2550 งบดุลของบริษัทมีสินทรัพย์รวมจำนวน 1,298 ล้านบาท
หนี้สินรวมจำนวน 1,124 ล้านบาท ส่วนของผู้ถือหุ้นรวมจำนวน 174 ล้านบาท
คิดเป็นอัตราส่วนหนี้สินต่อส่วนของผู้ถือหุ้น 6.45 เท่า

มติที่ประชุมคณะกรรมการของบริษัท ครั้งที่ 2/2551 เมื่อวันที่ 17 มีนาคม 2551
มีมติให้เสนอที่ประชุมสามัญผู้ถือหุ้นประจำปี 2551
เพื่อขออนุมัติการจ่ายเงินปันผลสำหรับผลการดำเนินงานปี 2550 โดยจ่ายในอัตรา หุ้นละ 1.00
บาท จำนวน 20 ล้านหุ้น เป็นจำนวนเงิน 20 ล้านบาท
และขออนุมัติสำรองตามกฎหมายเป็นจำนวนเงิน 1.8 ล้านบาท

เป้าหมายในการดำเนินธุรกิจของบริษัทในปี 2551 ยังคงมุ่งเน้นการขยายตัวอย่างมีคุณภาพ
โดยมีกลุ่มลูกค้าเป้าหมายหลัก คือกลุ่มลูกค้าขนาดกลางและขนาดเล็กที่มีขนาดรายได้น้อยกว่า 500
ล้านบาทต่อปี และมีการเชื่อมโยงกับธุรกิจค้าปลีก
เพื่อเป็นทางเลือกในการที่จะสนับสนุนผู้ประกอบการ
ทดแทนกลไกระบบสินเชื่อจากสถาบันการเงินหลัก เพื่อให้ลูกค้าสามารถเข้าถึงแหล่งเงินทุนได้มากขึ้น
อันจะเป็นการส่งเสริมผู้ประกอบการขนาดเล็กให้เติบโตเป็นผู้ประกอบการขนาดใหญ่ตามแนวนโยบายที่บริษัทได้ดำเนินการมาโดยตลอด

นอกจากนี้บริษัทมีนโยบายที่จะดำเนินการพัฒนาระบบการบริหารความเสี่ยงควบคู่ไปกับระบบการบริหารงานโดยใช้เทคโนโลยีสารสนเทศ
พร้อมทั้งการพัฒนาบุคลากรเพื่อให้บริษัทสามารถเติบโตได้อย่างมีคุณภาพในระยะยาว